Ons sal nie toelaat dat die ANC ons toekoms steel nie - Solidariteit WêreldSolidariteit Wêreld
Tuis › Mediaverklarings › Ons sal nie toelaat dat die ANC ons toekoms steel nie
Solidariteit het die uitsprake rondom pensioenfondse en voorgeskrewe bates van ministers Mboweni en Gordhan tydens mediakonferensies ten sterkste veroordeel. Dié ministers het by twee verskillende geleenthede aangaande die begrotingsrede gestel dat hulle te vinde is vir ʼn plan waar pensioengeld gebruik word om sukkelende staatsinstellings te befonds. Minister Mboweni het selfs gestel dat private pensioene ook gebruik moet word en nie net die staatspensioenfonds nie.
“Sulke uitsprake van ʼn regeringsamptenaar is net roekeloos. Dit veroorsaak paniek onder alle werkers wat nie gaan toekyk hoe hulle spaargeld in wanbestuurde staatsinstellings gegooi word nie. Daar is geen verantwoordbaarheid nie en die maklike opsie is nou pensioene, ” sê dr. Dirk Hermann, bestuurshoof van Solidariteit.
“Pensioengeld is heilige geld – dit is ʼn leeftyd se spaargeld. As jy hierdie geld plunder, steel jy iemand se oudag. Dit is moreel verkeerd en ons sal dit met alles in ons beveg,” voeg Hermann by.
Die plan om die staatspensioenfonds te gebruik om Eskom se skuldlas te verlig, is aanvanklik deur Cosatu voorgestel. Minister Mboweni se uitbreiding dat alle pensioene, eerder as net die staatspensioenfonds, hiervoor gebruik moet word, is niks anders as voorgeskrewe bates soos destyds deur die apartheidsregering toegepas nie.
“Indien die regering wil hê pensioenfondse moet in staatsinstellings belê, is die oplossing eenvoudig. Maak staatsinstellings aantreklike beleggings. Dan sal mense toustaan om te belê en hoef jy hulle nie met wetgewing te dwing nie,” stel Hermann.
“Alhoewel pensioenkaping ʼn groot bekommernis is, is daar nog niks tasbaar van die regering se kant af gebied nie. Daar word net roekelose uitsprake gemaak, maar dit word nooit aan enige plan verbind nie. Dit dui op ʼn regering wat desperaat hoop ons hou op weerstand bied dat hulle kan toeslaan. Ons durf nie gaan lê nie. Ongelukkig vir hulle is Solidariteit vlugvoetig in ons strategie om pensioenkaping te bestry. Ons het onsself vierkantig tussen die regering en jou spaargeld geposisioneer en ons gaan nêrens nie,” sê Hermann.
“Ten einde pensioenkaping beter uit te lig en die volgende aksiestappe te bespreek, hou Solidariteit ʼn blitsseminaar oor pensioenkaping op Dinsdag 3 Maart om 11:00. Ons sal by hierdie seminaar bespreek wat die regering mag en nie mag doen nie, en belangriker, wat ons kan doen om hierdie waansin stop te sit,” verduidelik Hermann.
“Ons kan nie toelaat dat die ANC ons toekoms steel om vir hulle verlede te betaal nie. Ons kan ook nie toelaat dat Suid-Afrika die pad van Zimbabwe stap solank ons bestaan nie,” sluit Hermann af.